Maatietopalvelu

Kyselyvastaus

**Asiakirjan tunnus:** KT1143

**Päivämäärä**: 22.8.2025

**Julkisuus:** Julkinen

**Venäjä / Yleinen terveydenhoito ja mielenterveydenhoito**

**Russia /** General health care and mental health care

Kysymykset

1. Onko Ukrainan sota vaikuttanut Venäjällä lääkkeiden, terveydenhoidon ja mielenterveyspalveluiden saatavuuteen?
2. Onko jotain tiettyjä lääkkeitä tai terveyspalveluita, joista erityisesti olisi ollut pulaa viime aikoina?

Questions

1. Has the war in Ukraine affected access to medicines, healthcare and mental health services in Russia?
2. Are there any particular medicines or health services that have been in particularly short supply recently?

# Onko Ukrainan sota vaikuttanut Venäjällä lääkkeiden, terveydenhoidon ja mielenterveyspalveluiden saatavuuteen?

Tämä maatietotuote on laadittu päivittämään Maahanmuuttoviraston päätöksenteossa käytössä olevaa maakappaletta, ja se on muodoltaan tavanomaista maatietovastausta tiiviimpi. Terveydenhuoltoa, lääkkeiden saatavuutta ja mielenterveyspalveluita Venäjällä on käsitelty Maahanmuuttoviraston maatietopalvelun kyselyvastauksessa *Venäjä* / *Koronaviruspandemian ja Ukrainan sodan vaikutukset mielenterveyshäiriöiden hoidon ja psyykenlääkkeiden saatavuuteen* 30.5.2023.[[1]](#footnote-1)

Maatietotuote on laadittu soveltaen Euroopan unionin turvapaikkaviraston (EUAA) laatimaa ohjeistusta terveydenhuoltoon liittyvän lähtömaatiedon tuottamisesta (2025) perustuen EUAA:n MedCOI-palvelun[[2]](#footnote-2) tuottamien tietojen lisäksi julkisiin lähteisiin. Vastauksessa käytetään käsitteitä hoidon/lääkityksen saatavuus ja saavutettavuus (availabilty ja accessibility) siinä merkityksessä kuin ne määritellään EUAA:n ohjeistuksessa. Vastauksessa mainitut muut kuin EUAA:n toimittamat tiedot eivät kuitenkaan ole lääketieteen ammattilaisen tarkastamia.

**Lääkevalmisteet**

Novaja Gazeta Jevropa -uutissivustolla (ven. Новая Газета Европа) tammikuussa 2025 julkaistun uutisen mukaan Ukrainan täysimittaisen sodan alkamisen jälkeen monet lääkeyritykset ovat rajoittaneet lääkkeiden toimituksia Venäjälle. Lisäksi tuonnin korvaamisen vuoksi monien ulkomaisten lääkkeiden saatavuus on loppunut Venäjällä.[[3]](#footnote-3) Ukrainan sodan vuoksi Yhdysvaltojen ja Euroopan maiden Venäjälle asettamien sanktioiden johdosta 134 välttämättömän lääkkeen saatavuus on loppunut Venäjällä.[[4]](#footnote-4) Lisäksi moni lääkkeiden toimittaja on poistumassa tai jo poistunut Venäjän markkinoilta romahtaneen ruplan kurssin vuoksi.[[5]](#footnote-5)

Novaya Gazeta Europe -uutissivusto raportoi marraskuussa 2023 laskelmista, joiden mukaan venäläiset hoitolaitokset ovat vähentäneet elämälle välttämättömien lääkkeiden budjettiaan 10 % verran Ukrainan hyökkäyssodan alkamisen jälkeen. Tämä johtuu ulkomaisten tuottajien toimitusten häiriöistä, sillä niiden määrä laski neljänneksellä. Vuonna 2022 tuontilääkkeiden osuus kaikista hankinnoista oli 15 %, mutta vuonna 2023 se oli vain 9 %. Ukrainasta, Alankomaista ja Israelista ei ole vuosien 2022–2023 aikana tuotu juuri lainkaan lääkkeitä Venäjälle. Toimitukset niin sanotuista ”ystävällisistä” maista, kuten Kiinasta, Intiasta ja Kazakstanista, ovat vähentyneet. Venäjän kymmenestä suurimmasta kumppanista vain Valko-Venäjä on onnistunut lisäämään vientiä.[[6]](#footnote-6)

Mielenterveys

Važnyje Istorii -uutissivuston (ven. Важные Истории) mukaan noin neljä miljoonalla henkilöllä Venäjällä on diagnosoitu mielenterveys- tai käyttäytymishäiriöitä. Heistä kaksi kolmasosaa kärsii masennuksesta ja ahdistuneisuushäiriöistä. Ensi kertaa elämässään diagnoosin saaneiden henkilöiden määrä on lisääntynyt: vuonna 2023 mielenterveyshäiriöitä tai käyttäytymishäiriöitä todettiin 460 400 henkilöllä ensimmäistä kertaa. Vuonna 2022 luku oli 460 100 ja vuonna 2021 – 430 000. Masennuslääkkeiden myynti on kasvanut: tammikuun ja maaliskuun välisenä aikana vuonna 2024 niiden myynti saavutti huipun viiden edellisen vuoden ajalta. Mahdollisia syitä mielenterveyden häiriöiden kasvuun arvioidaan olevan muun muassa koronaviruspandemian ja Ukrainan sodan aiheuttama stressi. Uutissivuston haastattelemat psykiatri ja psykoterapeutti toteavat mielenterveyden häiriöihin liittyvien ennakkoluulojen vähentyneen viime vuosina, minkä seurauksena entistä useammat ovat valmiita hakeutumaan avun piiriin. Sillä voi olla vaikutus ensimmäistä kertaa havaittujen sairauksien määrän kasvuun.[[7]](#footnote-7)

# Onko jotain tiettyjä lääkkeitä tai terveyspalveluita, joista erityisesti olisi ollut pulaa viime aikoina?

MedCOI-palvelun tiedot

MedCOI-palvelussa 8.7.2025 annetun, mielenterveyden lääkehoitoon liittyvän vastauksen mukaan Venäjällä ei ole saatavilla seuraavia lääkkeitä:

* Deksamfetamiini (psykiatria: ADHD:n ja narkolepsian hoito)
* Metyylifenidaatti (psykiatria: ADHD:n ja narkolepsian hoito)
* Bupropioni (psykiatria: depression hoito)
* Mianseriini (psykiatria: depression hoito)
* Nortriptyliini (psykiatria: depression hoito)
* Bromperidol decanoate depot injektio (psykiatria: antipsykootti)
* Bromperidol (psykiatria: antipsykootti)
* Penfluridol (psykiatria: antipsykootti)
* Pimotsidi (psykiatria: antipsykootti)
* Pipamperoni (psykiatria: antipsykootti)
* Klotsapiini (psykiatria: antipsykootti)
* Melperoni (psykiatria: antipsykootti)
* Aripipratsoli depot injektio (psykiatria: antipsykootti)
* Olantsapiini pamoate depot injektio (psykiatria: antipsykootti)
* Alpratsolaami (psykiatria: anksiolyytti eli ahdistuneisuuden hoito)
* Kloratsepaatti (psykiatria: anksiolyytti)
* Diatsepaami (psykiatria: anksiolyytti)
* Fluratsepaami (psykiatria: anksiolyytti)
* Loratsepaami (psykiatria: anksiolyytti)
* Oksatsepaami (psykiatria: anksiolyytti)
* Prothipendyl, tunnetaan myös nimellä Azapromazine tai Phrenotropin (psykiatria: anksiolyytti)
* Bentsatropiini, tunnetaan myös nimellä Benztropiini (psykiatria: anksiolyytti)
* Prosyklidiini (psykiatria: antipsykoottien sivuvaikutusten hoito, parkinsonismin hoito)
* Triheksifenidyyli (psykiatria: antipsykoottien sivuvaikutusten hoito, parkinsonismin hoito)
* Tropatepine (psykiatria: antipsykoottien sivuvaikutusten hoito, parkinsonismin hoito)
* Buprenorfiini, kielen alla vaikuttava tabletti (psykiatria: riippuvuuden hoito; opioidi).
* Buprenorfiini + naloksoni, kielen alla vaikuttava tabletti (psykiatria: riippuvuuden hoito; opioidi).
* Levometadoni (psykiatria: riippuvuuden hoito; opioidi).
* Metadoni (psykiatria: riippuvuuden hoito; opioidi).
* Lormetatsepaami (psykiatria: unihäiriöiden hoito; rauhoittava lääke).
* Nitratsepaami (psykiatria: unihäiriöiden hoito; rauhoittava lääke).
* Tematsepaami (psykiatria: unihäiriöiden hoito; rauhoittava lääke).
* Tsolpideemi (psykiatria: unihäiriöiden hoito; rauhoittava lääke).
* Tsopikloni (psykiatria: unihäiriöiden hoito; rauhoittava lääke).[[8]](#footnote-8)

Loppuneet lääkkeet

Holod-uutissivustolla elokuussa 2023 julkaistun uutisen mukaan Venäjän terveysministeriö lähetti julkisille sairaaloille kirjeen heinäkuussa 2023, jossa ilmoitettiin 196 lääkkeen poistumisesta Venäjän markkinoilta ”lähitulevaisuudessa”. Holod-sivusto on julkaissut listan kyseisistä lääkkeistä, jotka lueteltiin terveysministeriön sairaaloille lähettämässä kirjeessä.[[9]](#footnote-9) Kyseisten lääkkeiden valmistus Venäjällä lopetetaan tai niiden toimittaminen Venäjälle lakkaa. Kirjeessä lääkäreille suositellaan ottamaan asia huomioon määrätessään potilaille kyseisiä lääkkeitä. Näistä lääkkeistä osan saatavuuden todetaan jo loppuneen. Kirjeen lähettämisen jälkeen terveysministeriön kerrotaan kuitenkin ilmoittaneen vetäneen asiakirjan takaisin ”täydennystä varten”.[[10]](#footnote-10) Holod-uutissivuston mukaan heinäkuussa 2023 sairaaloille lähetetty asiakirja sisältää listan tuotannosta jo poistuneista lääkkeistä sekä eri sairauksien hoidossa vielä elokuussa 2023 käytetyistä elintärkeistä lääkkeistä. Joillekin listan lääkkeistä ei ole olemassa korvaavia lääkkeitä Venäjällä.[[11]](#footnote-11) Esimerkiksi italialaisvalmisteisen astman hoitoon tarkoitetun Foster-inhalaattorin resepti evättiin eräältä henkilöltä vuonna 2023, ja lääke korvattiin venäläisellä Resicomb Air -valmisteella. Novaya Gazeta Europe -uutissivuston haastattelussa henkilö kertoo, että venäläisvalmiste ei toimi yhtä hyvin kuin aikaisempi lääke, mutta maksaa saman verran.[[12]](#footnote-12)

Marraskuun 2023 tietojen mukaan monet terveysministeriön ilmoittamista lääkkeistä ovat jo poistuneet Venäjän markkinoilta. Esimerkiksi Evalar-yhtiön Holod-uutissivustolle antaman lausunnon mukaan Sennaplant-lääkkeen (laksatiivi) valmistus on lopetettu jo vuonna 2022. Holod-uutissivuston mukaan brittiläinen lääkeyhtiö GlaxoSmithKlein Trading on kertonut, että se ei enää toimita Clotrimazole-lääkettä (sienitulehdusten hoito) ja Infanrix- rokotetta (infektioilta suojautuminen: kurkkumätä, jäykkäkouristus, hinkuyskä). Lisäksi seuraavien lääkkeiden tuotanto on lopetettu:

* Ropivakaiini (anestesia: puudutuslääke)
* Flugarda
* Emtrisitabiini (HIV-infektion hoito)
* Telbivudiini (B-hepatiitin hoito)
* Tenofoviiri (HIV-infektion hoito)
* Darunaviiri (HIV-infektion hoito)
* Zilacombe (HIV-infektion hoito).[[13]](#footnote-13)

Novaya Gazeta Europe -uutissivustolla kerrotaan sen toteuttamasta tutkimuksesta, jonka mukaan 134 eri elämälle välttämätöntä lääkettä ei enää ollut saatavilla apteekeissa vuonna 2024. Lääkkeiden saatavuutta arvioitiin venäläisen apteekkisivuston Megapteka.ru-sivuston[[14]](#footnote-14) tietojen perusteella vuoden 2023 lopussa ja vuoden 2024 lopussa. Vertailun mukaan 20 syöpälääkkeen, viiden antibiootin, kolmen epilepsialääkkeen, raskaana oleville naisille tarkoitetun insuliinin, immunosuppressiivisten lääkkeiden sekä joidenkin migreenin, allergioiden, tuberkuloosin, HIV:n ja malarian hoidossa käytettävien lääkkeiden saatavuus oli loppunut vuonna 2024.[[15]](#footnote-15) Novaja Gazeta Jevropa -uutissivusto siteeraa tammikuussa 2025 Baškortostanissa asuvaa henkilöä, joka kertoi, ettei ole saanut insuliinia neljään kuukauteen. Aiemmin hän oli saanut insuliinia sairaalassa, mutta sen saatavuus oli loppunut, eikä sitä ollut mahdollista ostaa apteekista. Toinen henkilö Saratovin alueelta kertoi, että on sairastanut tyypin 1 diabetesta 50 vuoden ajan, ja hänen mukaansa insuliinia ja testiliuskoja ei ole koskaan aiemmin ollut yhtä heikosti saatavilla.[[16]](#footnote-16)

Seuraavien lääkkeiden saatavuuden loppumisesta osassa Venäjän alueista raportoitiin vuonna 2024:

* Endoxan (syövän hoito).[[17]](#footnote-17)
* Uromitexan (syövän hoito).[[18]](#footnote-18)
* Senade ja rinnakkaislääkkeet Senadexin, Sennagood, Sennales-Rusuro (laksatiivi).[[19]](#footnote-19)
* Roksitromysiiniä sisältävät lääkkeet (infektio- ja tulehdussairauksien hoito).[[20]](#footnote-20)
* Erytromysiini (bakteeri-infektioiden hoito).[[21]](#footnote-21)
* Klaritromysiini (bakteeri-infektioiden hoito).[[22]](#footnote-22)
* Atsitromysiini (bakteeri-infektioiden hoito).[[23]](#footnote-23)
* Immunoglobuliini (tulehduksellisten sairauksien ja immuno-globuliinipuutosten hoito). Saatavilla ainoastaan Moskovassa ja Moskovan alueella.[[24]](#footnote-24)
* Dolutegraviiri, kauppanimellä Tivicay (HIV-infektion hoito).[[25]](#footnote-25)

Novaya Gazeta Europe -uutissivusto raportoi vuonna 2023, että uutisointi tuontilääkkeiden puutteesta Venäjällä on nykyisin arkipäivää. Ulkomaisten lääkkeiden valikoima oli vähentynyt 20 % verran. Toukokuussa 2023 raportoitiin Norcolut-kauppanimella myytävän progestiinin saatavuuden loppuneen. Syyskuussa 2023 raportoitiin myös masennuslääke Prozacin saatavuuden loppumisesta. Vuoteen 2023 mennessä venäläiset sairaalat eivät enää ole saaneet noin 200 eri lääkettä eri ihosairauksien hoitoon.[[26]](#footnote-26)

Venäläisen Izvestija-uutissivuston mukaan (ven. Известия) apteekkien proviisoreille ja farmaseuteille toteutetun kyselyn mukaan noin 99 % apteekkien edustajista raportoi lääkkeiden puutteista vuonna 2022. Puutteellisiin lääkkeisiin kuuluivat myös antibiootit Amoksiklav, Augmentin ja Panklav sekä kuumetta alentavista lääkkeistä Nurofenin lastenannokset.[[27]](#footnote-27)

Novaya Gazeta Europe -uutissivustolla marraskuussa 2023 julkaistun uutisen mukaan joitakin lääkkeitä ei ole ollut saatavilla Venäjällä enää vuosikausiin, mutta suurin osa lääkkeistä on kadonnut apteekeista marraskuuta 2023 edeltävien kahden vuoden aikana. Tämä koskee 30 % syöpälääkkeistä ja 20 % verisairauksien ja synnynnäisten poikkeavuuksien hoitoon käytettävistä lääkkeistä. Novaya Gazeta Europe -uutissivuston arvion mukaan elämälle välttämättömistä lääkkeistä 20 % ei ole saatavilla alueellisten suurten kaupunkien apteekeissa ja lähes 40 % elämälle välttämättömistä lääkkeistä on vaikeasti saatavilla. Moskovassa on edelleen saatavilla 75 % niin kutsutuista alkuperäislääkkeistä, mutta syrjäisemmillä paikkakunnilla, kuten Donin Rostovin tai Pjatigorskin kaupungeissa, apteekeissa on saatavilla alle puolet kaikista valtion varoin tuetuista lääkkeistä.[[28]](#footnote-28)

Monien syöpälääkkeiden saatavuus on loppunut: tämä koskee erityisesti keuhko- ja eturauhassyövän sekä leukemian hoitoon tarkoitettuja lääkkeitä sekä rintasyövän hoitoon käytettävää seitsemäätoista lääkettä.[[29]](#footnote-29) Venäläinen Izvestija-uutissivuston mukaan tammikuussa 2023 apteekkien yhdistysten edustajat ja lääkevalmistajat raportoivat, että venäläisissä apteekeissa ei ole enää juurikaan jäljellä tamoksifeeni-lääkettä, jota käytetään syövän, erityisesti rintasyövän, hoidossa. Viimeinen Tamoxifen-toimitus oli lokakuussa 2022.[[30]](#footnote-30) Forbes-verkkosivuston marraskuussa 2023 julkaistun uutisen mukaan syöpien hoitoon tarkoitettujen Abraxanen- ja Piqrayn-valmisteiden on raportoitu poistuneen pakollisen sairausvakuutuksen piiristä Venäjällä. Tilanne heikentää Abraxanen saatavuutta entisestään, eikä kyseistä lääkettä ole ollut saatavilla viime vuosina. Forbes-verkkosivuston haastatellun lääkärin mukaan molemmat lääkkeet ovat vaarassa kadota venäläisiltä markkinoilta, sillä lääkkeet ovat omakustanteisia ja niiden hinnat ovat korkeita. Tällä tavoin syövän hoitoon tarkoitettujen tuontilääkkeiden määrä vähenee. Viimeisen parin vuoden aikana Venäjältä on kadonnut useita tuontilääkkeitä, kuten syövän hoitoon tarkoitettu Xeloda.[[31]](#footnote-31) Novaya Gezeta Europen marraskuussa 2023 julkaistun uutisen mukaan Moskovan terveysvirasto oli kieltäytynyt ranskalaisvalmisteisen Lonsurf-syöpälääkkeen hankkimisesta 4. asteen suolistosyöpää sairastavalle potilaalle, vaikka hänelle oli määrätty kyseinen lääke. Terveysvirasto pyörsi päätöksensä sen jälkeen, kun asia oli noussut julkisuuteen.[[32]](#footnote-32)

Korvaavat lääkkeet

Novaya Gazeta Europe -uutissivuston mukaan Venäjän terveydenhuollon kohtaamat ongelmat ovat vakavia: tuontilääkkeet korvataan venäläisillä korvaavilla lääkkeillä, jotka maksavat saman verran kuin tuontilääkkeet, mutta aiheuttavat monenlaisia sivuvaikutuksia ja joissain tapauksissa eivät toimi lainkaan.[[33]](#footnote-33)

Erään venäläisen yksityisklinikan nimettömänä pysyttelevä onkologi on todennut Holod–uutissivuston mukaan, että syövän hoitoon tarkoitetuille lääkkeille on olemassa venäläisiä korvaavia lääkkeitä. Hänen mukaansa yksityisklinikalla käytetään monia alkuperäislääkkeitä, mutta julkisissa sairaaloissa ne on jo pitkään korvattu venäläisillä valmisteilla. Tutkimuksia venäläisten korvaavien lääkkeiden yhtäläisestä tehokkuudesta verrattuna ulkomaisiin lääkkeisiin ei ole. Lääkärit kertovat Holod–uutisartikkelin haastattelussa muun muassa kystisen fibroosin hoitoon kehitetystä venäläisestä lääkkeestä, jonka moni potilas on arvioinut huonommaksi verrattuna aiempaan, ulkomaiseen lääkkeeseen.[[34]](#footnote-34) Myös The Moscow Times -uutissivuston mukaan kystistä fibroosia sairastavat potilaat eivät saa Venäjällä asianmukaista hoitoa lain vuoksi, joka antaa etusijan venäläisille lääkeyhtiöille. Alkuperäisten ulkomaisten lääkkeiden sijaan potilaat saavat heikkolaatuisia lääkkeitä. On raportoitu ainakin yhdestä keuhkosairauksien erikoislääkäristä, joka irtisanottiin työstään sen jälkeen, kun hän yritti määrätä alkuperäisiä ulkomaisia lääkkeitä. Venäläiset joutuvat tilaamaan lääkkeitä maista, joissa niiden ostamiseen ei tarvita reseptiä.[[35]](#footnote-35) Tarvittavien lääkkeiden puutteen vuoksi joidenkin kystistä fibroosia sairastavien potilaiden on raportoitu myös muuttaneen Venäjältä. Lisäksi venäläiset potilaat tilaavat lääkkeitä maista, joissa niiden ostamiseen ei tarvita reseptiä, esimerkiksi Turkista. Korvaavien lääkkeiden yhteisvaikutuksia ja sivuvaikutuksia ei ole testattu, eikä niiden lopullista vaikutusta voida tietää ennalta.[[36]](#footnote-36)

Vuodesta 2015 lähtien Venäjän julkisia hankintoja koskevassa politiikassa on säädetty, että jos vähintään kaksi yritystä Euraasian talousliitosta (jonka muodostavat Venäjän lisäksi Armenia, Kazakstan, Kirgisistan ja Valko-Venäjä) tekee tarjouksen elämälle välttämättömien lääkkeiden toimittamisesta Venäjän markkinoille, ei lääkkeen toimittajaa voida valita talousliiton ulkopuolisista maista.[[37]](#footnote-37)

Novaya Gazeta Europe -uutissivuston mukaan ainoastaan yksi venäläinen yritys, Ozon, tuottaa vaihtoehtoja monille tuontilääkkeille. Ozonin lääkkeet ovat halpoja, mutta ne eivät toimi lainkaan. Asiakkaat ovat reklamoineet, että heille on myyty lumelääkkeitä. Lisäksi on raportoitu, että vuoden 2023 alussa länsimainen HIV-infektion hoitoon tarkoitettu Tivacay-lääke on vaihdettu venäläisvalmisteiseen Elpidaan. Elpidaa ei ole juurikaan tutkittu, ja se aiheuttaa lukuisia sivuvaikutuksia. AIDS-keskus-säätiön mukaan Venäjällä on tarjolla hoitoa vain 58 % HIV-potilaista.[[38]](#footnote-38) Forbes-uutissivuston haastattelemien, nimettömänä pysyttelevien asiantuntijoiden mukaan Venäjän federaation kuluttajansuoja- ja hyvinvointiviraston (ven. Федеральная служба по надзору в сфере защиты прав потребителей и благополучия человека, Federalnaja služba po nadzoru v sfere zaštšity prav potrebitelei i blagopolutšija tšeloveka, lyh. Rospotrebnadzor ven. Роспотребнадзор) tietojen perusteella Venäjällä on noin 1,2 miljoonaa ihmistä, joilla on vahvistettu HIV-diagnoosi. Vuonna 2023 HIV-infektioiden hoitoon tarkoitettujen ARV-valmisteiden eli antiretroviraalien kattavuus oli vain 33,5 % infektiopotilaiden kokonaismäärästä.[[39]](#footnote-39) Forbes-verkkosivuston mukaan HIV-infektion hoitoon tarkoitettujen lääkkeiden pulasta kärsivät eniten Venäjän miehittämät alueet Ukrainassa, joilla potilaiden on raportoitu saaneen vanhentuneita lääkkeitä. Muille miehitetyille alueille toimitetaan lääkkeitä miehitetyltä Krimiltä sekä Rostovin ja Krasnodarin alueilta. Näiltä kolmelta alueelta tulee myös eniten valituksia lääkeaineiden aiheuttamia sivuoireita: ihmisten on raportoitu kärsineen ihottumasta ja ruoansulatushäiriöistä.[[40]](#footnote-40)

Lääkkeiden rekisteröinnin ja myyntiluvan loppuminen

Moskovskije apteki -apteekkiverkkosivuston (ven. Московские Аптеки) tammikuussa 2025 julkaiseman uutisen mukaan Venäjän terveysministeriö peruutti valtiollisen rekisteröinnin 69 lääkkeeltä vuoden 2024 lopussa. Verkkosivusto listaa peruutuksille kolme syytä: rekisteröintitodistuksen haltijan tekemä peruutus jo umpeutuneelle todistukselle sekä lääkevalmistajan vapaaehtoinen pyyntö lopettaa lääkkeen myynti. Kolmannen syyn kerrotaan olevan laatuvaatimusten tai lakisääteisten vaatimusten noudattamatta jättämisestä seurannut rekisteröinnin päättyminen. Lääkkeiden, joiden myyntiluvat on peruutettu tai jotka on poistettu markkinoilta, tuonti ja myynti on kielletty.[[41]](#footnote-41) Saksalainen Boehringer Ingelheim Pharma on ilmoittanut lopettavansa Spiriva-nimisen lääkkeen rekisteröinnin. Spiriva-lääkettä käytetään keuhkoahtaumataudin oireiden hoitoon. Lääkeyhtiö Johnson & Johnson ilmoitti lopettavansa Risperdal -nimisen lääkkeen rekisteröinnin. Risperdal-lääkettä käytetään skitsofrenian ja muiden mielenterveyden häiriöiden hoitoon. Myös kahden rokotteen rekisteröinti on peruutettu: M-M-R II tuhkarokkoa, sikotautia ja vihurirokkoa vastaan sekä RotaTeq rotavirusinfektiota vastaan. Apteekit ovat velvollisia poistamaan mainitut lääkkeet myynnistä, asettamaan ne karanteeniin ja ilmoittamaan asiasta jakelijoille ja terveydenhuollon liittovaltiotason valvontaviranomaiselle Roszdravnadzorille (ven. Федеральная служба по надзору в сфере здравоохранения, transl. Federalnaja služba po nadzoru v sfere zdravoohranenija). Rekisteröimättömien lääkkeiden myynnin sääntöjen rikkomisesta organisaatiolle määrätään huomattavia taloudellisia seuraamuksia tai toiminnan jäädyttäminen enintään 90 päiväksi. Apteekeille ja terveydenhuollon laitoksille suositellaan järjestelmällistä lääkkeiden takaisinvetoa koskevaa seurantaa. Moskovskije apteki -verkkosivuston mukaan useimmilla poistuneilla lääkkeillä on olemassa Venäjällä rekisteröityjä korvaavia valmisteita.[[42]](#footnote-42)

Lääkkeiden omatoiminen hankinta

Marraskuussa 2024 Novaja Gazeta Jevropa -uutissivustolla julkaistun artikkelin mukaan lääkkeiden saatavuudesta on uutisoitu yhä useammin. Erityisen akuutti heikko lääkkeiden saatavuus on suurten kaupunkien ulkopuolella. Uutissivusto kertoo naisesta, jolle lääkäri oli ilmoittanut, että naisen tarvitsemaa anti-D-immunoglobuliinipistosta ei ole saatavilla, ja naisen tulisi etsiä valmiste itse. Tämän jälkeen lääkäri pyysi naista allekirjoittamaan asiakirjan, jonka mukaan nainen olisi kieltäytynyt valmisteesta. Nainen kieltäytyi allekirjoittamasta asiakirjaa ja alkoi etsiä immunoglobuliinia itse. Lopulta naisen ystävät toimittivat lääkkeen moskovalaisesta apteekista sairaalaan. Kotiutuspäivänä naiselle annettiin useita asiakirjoja allekirjoitettavaksi, joiden joukossa olleen lausunnon mukaan häntä oli hoidettu sairaalassa anti-D-immunoglobuliinipistoksella. Nainen allekirjoitti asiakirjan.[[43]](#footnote-43) Novaja Gazeta Jevropa raportoi marraskuussa 2024 kolmannen asteikon syöpäpotilaasta, joille lääkäri on ilmoittanut Uromitexan -nimisen syöpälääkkeen saatavuuden loppumisesta sairaalassa. Potilaan perheenjäsen oli pyytämättä toimittanut lääkärille rahalahjuksen, jonka jälkeen lääkehoito oli järjestynyt välittömästi. Lisäksi on raportoitu myös toisesta tapauksesta, jossa toisen asteikon syöpää sairasteen lapsen äiti oli joutunut etsimään Uromitexan-lääkkeen omatoimisesti. Potilaan kotikaupungin apteekeissa sitä ei ollut saatavilla. Lapsen äiti löysi vapaaehtoisten avulla lääkettä Moskovasta, jossa lääkettä oli saatavilla muutamassa apteekissa.[[44]](#footnote-44) Syöpäjärjestö Dviženie protiv raka (ven. Движение против рака, transl. Dviženije protiv raka) julkaisi joulukuussa 2024 tutkimuksen, johon osallistui 502 syöpäpotilasta eri puolilta Venäjää. Kolmannes potilaista ilmoitti ongelmista lääkkeiden saatavuudessa, ja joka neljäs joutui hankkimaan ne omakustanteisesti. Maaseudulla puolet vastaajista raportoi lääkkeiden puutteesta.[[45]](#footnote-45)

Epäviralliset lääkemarkkinat

Novaja Gazeta Jevropa -uutissivuston tammikuussa 2025 julkaistun uutisen mukaan lääkepula on johtanut kukoistavaan mustan pörssin kaupankäyntiin. Lähes puolet lääkkeistä, joita ei enää ole saatavilla apteekeissa, ovat myynnissä viestisovellus Telegramissa.[[46]](#footnote-46) Vuonna 2024 Telegramissa tehtiin yli tuhannen eri lääkkeen hakua. Puolet hauista koski lääkkeitä, joita ei ole saatavilla apteekeissa. Useimmiten haut koskivat maahantuotuja syövän hoitoon tarkoitettuja immuno-onkologisia lääkkeitä. Novaja Gazeta Jevropa -uutissivuston haastatteleman nimettömän lähteen mukaan joka 3–6 kuukauden välein jonkin lääkkeen saatavuus loppuu apteekeista Venäjällä. Sen jälkeen ihmiset alkavat etsiä sitä keskustelupalstoilta. Esimerkiksi diabeteksen hoitoon tarkoitettua Mounjaro -lääkettä ja syövän hoitoon tarkoitettua Keytruda-lääkettä ei ole saatavilla. Uutissivuston mukaan Ihmiset hankkivat lääkkeitä apteekkien ohi edullisempien jälleenmyyntihintojen vuoksi. Mustan pörssin suosituin syöpälääke Xtandi on saatavilla 27 moskovalaisessa apteekeissa, joissa sen hinnaksi on ilmoitettu 152 000 ruplaa (1627 euroa). Lääkkeen jälleenmyyntihinta on kuitenkin 80 000–90 000 ruplaa (856–964 euroa). Syöpälääkkeet ovat mustan pörssin lääkemyynnin kysytyimpiä tuotteita. 206:sta syöpälääkkeestä 60 % ei ole saatavilla apteekeissa. Suosituimpia mustan pörssin lääkkeitä ovat myös tyypin 2 diabeteksen lääkkeet: Ozempic, Munjaro ja Rebelsas, joita käytetään usein laihduttamiseen. Ihmiset etsivät myös lääkkeitä verenkierto- ja hermosto-ongelmiin, HIV:iin ja hepatiittiin.[[47]](#footnote-47)

## Lähteet

EUAA (European Union Agency for Asylum) MedCOI (Medical Country of Origin Information) / International SOS 8.7.2025. *Availability of Medical Treatment*, AVA-19513.

Forbes

13.9.2024. *Пациенты с ВИЧ в России пожаловались на дефицит самого востребованного препарата*. <https://www.forbes.ru/biznes/521179-pacienty-s-vic-v-rossii-pozalovalis-na-deficit-samogo-vostrebovannogo-preparata> (käyty 30.7.2025).

6.7.2024. *Из аптек пропало слабительное из списка жизненно важных.* <https://www.forbes.ru/biznes/516322-iz-aptek-propalo-slabitel-noe-iz-spiska-ziznenno-vaznyh> (käyty 28.7.2025).

4.6.2024. *В России на треть сократилось финансирование закупки препаратов для людей с ВИЧ*. <https://www.forbes.ru/forbeslife/513971-v-rossii-na-tret-sokratilos-finansirovanie-zakupki-preparatov-dla-ludej-s-vic> (käyty 30.7.2025).

30.11.2023. *Слишком дорого: как в России сокращается рынок зарубежных онкопрепаратов.* <https://www.forbes.ru/forbeslife/501435-sliskom-dorogo-kak-v-rossii-sokrasaetsa-rynok-zarubeznyh-onkopreparatov> (käyty 19.6.2025).

Maahanmuuttovirasto / Maatietopalvelu 30.5.2023. *Venäjä / Koronaviruspandemian ja Ukrainan sodan vaikutukset mielenterveyshäiriöiden hoidon ja psyykenlääkkeiden saatavuuteen*. [kyselyvastaus]. Saatavilla Tellus-maatietokannassa: [https://maatieto.migri.fi/base/2751b4d6-a3bc-4614-8580 bc8864c18904/queryQuestionbase/b14119de-2ed6-4e6e-ae57-22e2e4ada9b1](https://maatieto.migri.fi/base/2751b4d6-a3bc-4614-8580%20bc8864c18904/queryQuestionbase/b14119de-2ed6-4e6e-ae57-22e2e4ada9b1) (käyty 17.6.2025).

Megapteka.ru [päiväämätön]. <https://megapteka.ru/> (käyty 23.6.2025).

The Moscow Times 4.6.2024. *Единственную больницу для пациентов с муковисцидозом перепрофилируют в госпиталь для участников войны.* <https://www.moscowtimes.ru/2024/06/04/edinstvennuyu-bolnitsu-dlya-patsientov-smukovistsidozom-pereprofiliruyut-vgospital-dlya-uchastnikov-voini-a132906> (käyty 20.8.2025).

Novaya Gazeta Europe

23.1.2025. *Over 130 lifesaving drugs became unavailable in Russian pharmacies in 2024 as sanctions bite*. <https://novayagazeta.eu/articles/2025/01/23/over-130-lifesaving-drugs-became-unavailable-in-russian-pharmacies-in-2024-as-sanctions-bite-en-news> (käyty 23.6.2025).

15.11.2023. *No cure for war*. <https://novayagazeta.eu/articles/2023/11/15/no-cure-for-war-en> (käyty 19.8.2025).

\*\*\*

Важные Истории [Važnyje Istorii] 5.7.2024. *В 2023 году у рекордного числа россиян за последние десять лет выявили психические расстройства.* <https://istories.media/news/2024/07/05/mental-issues-in-2023/?tztc=1> (käyty 24.7.2025).

Ведомости [Vedomosti] 1.4.2024. *В российских аптеках закончился онкологический препарат уромитексан*. <https://www.vedomosti.ru/business/articles/2024/04/01/1029038-v-rossiiskih-aptekah-zakonchilsya-onkologicheskii-preparat> (käyty 29.7.2025).

Известия [Izvestija]

8.11.2024. *В аптеках 83 регионов нет антирезусного иммуноглобулина.* <https://iz.ru/1787500/2024-11-08/v-aptekakh-83-regionov-net-antirezusnogo-immunoglobulina> (käyty 29.7.2025).

14.10.2024. *Нездоровый дефицит: в ряде регионов пропали широко применяемые антибиотики*. <https://iz.ru/1773251/sofia-prohorcuk/nezdorovyi-deficit-v-rade-regionov-propali-siroko-primenaemye-antibiotiki> (käyty 29.7.2025).

20.1.2023. *Около 99% аптек в 2022 году сталкивались с дефицитом лекарств.* <https://iz.ru/1457305/2023-01-20/okolo-99-aptek-v-2022-godu-stalkivalis-s-defitcitom-lekarstv> (käyty 20.8.2025).

Московские Аптеки [Moskovskije Apteki]

13.1.2025. *Отменена госрегистрация 69 лекпрепаратов*. <https://mosapteki.ru/material/otmenena-gosregistraciya-69-lekpreparatov-18653> (käyty 25.7.2025).

[päiväämätön]. *Все отмененные препараты с 1 ноября по 16 декабря 2024.* <https://drive.google.com/file/d/1WBt-0Jvke7xj-0JSIcgS9MkL50kuY8Ur/view> (käyty 29.7.2025).

Новая Газета Европа [Novaja Gazeta Jevropa]

23.1.2025. *Перекупщики здоровья.* <https://novayagazeta.eu/articles/2025/01/23/perekupshchiki-zdorovia> (käyty 19.6.2025).

21.11.2024. *В России дефицит лекарств для будущих мам и онкобольных.* <https://novayagazeta.eu/articles/2024/11/21/v-rossii-defitsit-lekarstv-dlia-budushchikh-mam-i-onkobolnykh> (käyty 28.7.2025).

4.6.2024. *В Москве единственную больницу в РФ для пациентов с муковисцидозом перепрофилируют под госпиталь участников «СВО». Затем ее окончательно закроют*. <https://novayagazeta.eu/articles/2024/06/04/v-moskve-edinstvennuiu-bolnitsu-v-rf-dlia-patsientov-s-mukovistsidozom-pereprofiliruiut-pod-gospital-uchastnikov-svo-zatem-ee-okonchatelno-zakroiut-news> (käyty 15.8.2025).

Спид.центр [Spid.tsentr]14.5.2024. *СМИ: из российских аптек пропал импортный онкопрепарат.* <https://spid.center/ru/posts/9599> (käyty 29.7.2025).

Холод [Holod] 15.11.2023. *Из аптек и больниц могут пропасть многие лекарства.* <https://holod.media/2023/08/18/lekarstva/> (käyty 30.7.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / Maatietopalvelu 30.5.2023. [↑](#footnote-ref-1)
2. MedCOI on Euroopan Unionin turvapaikkaviraston tuottama palvelu, joka kerää jäsenmaille terveydenhoitoa koskevaa lähtömaatietoa. [↑](#footnote-ref-2)
3. Новая Газета Европа 23.1.2025. [↑](#footnote-ref-3)
4. Ibid. [↑](#footnote-ref-4)
5. Холод 15.11.2023. [↑](#footnote-ref-5)
6. Novaya Gazeta Europe 15.11.2023. [↑](#footnote-ref-6)
7. Важные Истории 5.7.2024. [↑](#footnote-ref-7)
8. MedCOI 8.7.2025. [↑](#footnote-ref-8)
9. Холод 15.11.2023. Lista ilmoitetuista lääkkeistä on Holod-uutissivuston uutisartikkelin yhteydessä. [↑](#footnote-ref-9)
10. Холод 15.11.2023. [↑](#footnote-ref-10)
11. Холод 15.11.2023. [↑](#footnote-ref-11)
12. Novaya Gazeta Europe 15.11.2023. [↑](#footnote-ref-12)
13. Холод 15.11.2023. [↑](#footnote-ref-13)
14. Megapteka.ru [päiväämätön]. [↑](#footnote-ref-14)
15. Novaya Gazeta Europe 23.1.2025. [↑](#footnote-ref-15)
16. Новая Газета Европа 23.1.2025. [↑](#footnote-ref-16)
17. Спид.центр 14.5.2024. [↑](#footnote-ref-17)
18. Ведомости 1.4.2024. [↑](#footnote-ref-18)
19. Forbes 6.7.2024. [↑](#footnote-ref-19)
20. Известия 14.10.2024. [↑](#footnote-ref-20)
21. Известия 14.10.2024. [↑](#footnote-ref-21)
22. Ibid. [↑](#footnote-ref-22)
23. Известия 14.10.2024. [↑](#footnote-ref-23)
24. Известия 8.11.2024. [↑](#footnote-ref-24)
25. Forbes 13.9.2024. [↑](#footnote-ref-25)
26. Novaya Gazeta Europe 15.11.2023. [↑](#footnote-ref-26)
27. Известия 20.1.2023. [↑](#footnote-ref-27)
28. Novaya Gazeta Europe 15.11.2023. [↑](#footnote-ref-28)
29. Ibid. [↑](#footnote-ref-29)
30. Известия 20.1.2023. [↑](#footnote-ref-30)
31. Forbes 30.11.2023. [↑](#footnote-ref-31)
32. Novaya Gazeta Europe 15.11.2023. [↑](#footnote-ref-32)
33. Ibid. [↑](#footnote-ref-33)
34. Холод 15.11.2023. [↑](#footnote-ref-34)
35. Новая Газета Европа 4.6.2024; The Moscow Times 4.6.2024. [↑](#footnote-ref-35)
36. Новая Газета Европа 4.6.2024. [↑](#footnote-ref-36)
37. Novaya Gazeta Europe 15.11.2023. [↑](#footnote-ref-37)
38. Novaya Gazeta Europe 15.11.2023. [↑](#footnote-ref-38)
39. Forbes 4.6.2024. [↑](#footnote-ref-39)
40. Novaya Gazeta Europe 15.11.2023. [↑](#footnote-ref-40)
41. Московские Аптеки 13.1.2025. Verkkosivustolla on linkki tiedostoon, jossa on listattu 1.11.–16.12.2024 välisenä aikana myyntiluvan menettäneet lääkkeet, noin 80 kpl. Московские Аптеки [päiväämätön]. [↑](#footnote-ref-41)
42. Московские Аптеки 13.1.2025. [↑](#footnote-ref-42)
43. Новая Газета Европа 21.11.2024. [↑](#footnote-ref-43)
44. Ibid. [↑](#footnote-ref-44)
45. Новая Газета Европа 23.1.2025. [↑](#footnote-ref-45)
46. Ibid. [↑](#footnote-ref-46)
47. Новая Газета Европа 23.1.2025. [↑](#footnote-ref-47)